**Zlatý středník predstavil shortlist: najväčšie šance zo Slovenska má 365.bank a z agentúr SKPR Strategies**

Praha/Bratislava, 25. júna 2025 – **Česko-slovenská súťaž komunikačných projektov a firemných médií Zlatý středník pozná finalistov 23. ročníka. Asociácia strategickej komunikácie a vzťahov s verejnosťou (ASCOPA) predstavila shortlisty. Do finále sa tento rok dostalo 34 slovenských projektov. Slovenským zadávateľom s najviac nomináciami na shortliste sa stala 365.bank. Medzi agentúrami dominovala SKPR Strategies.**

Kompletný zoznam finalistov je dostupný na [**odkaze tu**](https://drive.google.com/file/d/1WCddZfreNhSX1XErubJTXGw5jlVF3CdF/view?usp=sharing).

**Slovenské projekty tvoria 20 % shortlistu**

**Z celkového počtu 642 prihlášok do 20 hlavných a 9 odborových kategórií postúpilo do finále 174 prác.** Do finále sa tento rok dostalo 34 slovenských projektov, čo predstavuje nárast oproti minulému roku.

„Zlatý středník v posledných rokoch rastie – zvyšuje sa počet prihlásených projektov aj ich kvalita. Tento ročník jasne ukazuje, že firmy berú komunikáciu vážne a venujú jej viac strategickej pozornosti. Autenticita, jasné hodnoty a zodpovednosť prestávajú byť len deklaráciou, čoraz častejšie sú základom dobre nastavenej značkovej stratégie,“ hovorí **Jitka Němečková**, členka Výkonného výboru ASCOPA zodpovedná za súťaž.

„Slovenské prihlášky každý rok zaujmú svojou odvahou a originalitou. Inak to nebolo ani tentoraz, poroty oslovili nápadité, ale zároveň premyslené a zrozumiteľné koncepty, ktoré skvelo využili insight aj inovácie. Navyše, slovenské práce sa čoraz častejšie dostávajú na shortlist, čo jasne potvrdzuje ich kvalitu,“ dopĺňa **Štefan Frimmer**, spoluzakladateľ platformy Komunikační experti.

Slovenským zadávateľom s najviac nomináciami na shortliste sa stala 365.bank, a to so štyrmi prihláškami. S piatimi uspela medzi agentúrami SKPR Strategies.

Medzi zadávateľov s tromi a viacerými nomináciami sa tento rok zaradili (v abecednom poradí): 365.bank, Lidl Slovensko, Slovenská sporiteľňa. Z agentúr najviac bodovali Divino, PS:Digital a SKPR Strategies.

Prihlášky celkovo z Česka aj Slovenska hodnotilo 141 porotcov z oboch krajín v 18 odborných porotách počas mája a júna. Najväčší počet prihlášok zaznamenala všeobecne hlavná kategória Spoločenská zodpovednosť, udržateľnosť a ESG, nasledovali kategórie Event a Integrovaná kampaň. V odborových kategóriách dominoval Neziskový sektor, potom oblasti Šport, zábava, umenie, médiá, cestovný ruch a gastronómia a Priemysel, strojárstvo a energetika.

Počas slávnostného večera, ktorý každoročne privíta takmer 500 profesionálov z oblasti komunikácie, budú vyhlásení víťazi jednotlivých kategórií a odovzdané ceny Top rated za výnimočné projekty. Rovnako budú udelené prestížne ocenenia Grand Prix, tento rok v šiestich kategóriách: Projekt roka, Najlepšia agentúra, Talent, Osobnosť PR, Meranie efektivity a po prvýkrát aj Zodpovedná komunikácia. Táto nová kategória oceňuje kampane, ktoré napĺňajú spoločenskú zodpovednosť a majú pozitívny vplyv. Najlepší finalisti zároveň postúpia do celosvetovej súťaže World Public Relations & Communication Awards.

**Víťazi budú vyhlásení vo štvrtok 11. septembra 2025 počas slávnostného večera v Empire Hall v Slovanskom dome v Prahe.**

Medzi partnermi súťaže figurujú Mediaboard, AMI Communications, Seyfor, Mediální skupina A11, Macek.Legal, dm drogerie, Empire Hall, Fleksi, Visit Portugal, Coca-Cola HBC, Plzeňský Prazdroj, Bohemia Sekt, Smilebox a Komunikační experti. Mediálnymi partnermi sú Marketing & Media, CNN Prima News a Newstream.cz.

Viac informácií o súťaži nájdete na [www.zlatystrednik.cz/sk](http://www.zlatystrednik.cz/sk)

**O Zlatom středníku**  
Zlatý středník je česko-slovenská súťaž hodnotiaca najlepšie komunikačné projekty a firemné médiá vznikajúce v oboch krajinách. Odborné poroty posudzujú prihlásené práce naprieč sektormi a oceňujú nielen kreatívne výkony, ale aj efektívnosť, stratégiu a spoločenský význam komunikačných riešení.

**O ASCOPA**  
ASCOPA je najväčšia profesijná organizácia pre public relations a komunikáciu v Českej republike. Nadväzuje na dlhoročnú činnosť PR Klubu a pokračuje v jeho poslaní zvyšovať význam odboru a posilňovať vplyv komunikačných expertov na strategické smerovanie organizácií. Združuje jednotlivcov aj inštitúcie z podnikovej, agentúrnej, verejnej aj neziskovej sféry. Je súčasťou globálnej siete Global Alliance for Public Relations and Communication Management a organizuje komunikačnú súťaž s najväčším počtom prihlášok v regióne, Zlatý středník, aj profesijné ocenenie Mluvčí roku.

**Kontakt**

Michaela Pišiová, výkonná ředitelka ASCOPA, reditelka@ascopa.cz, +420 777 955 918